b'\n_START_ARTICLE_\nPiggknoppr\xc3\xb8rfly\n_START_SECTION_\nUtseende\n_START_PARAGRAPH_\nEt middelsstort (vingespenn 30 \xe2\x80\x93 41 mm), noks\xc3\xa5 slankt, lyst brungr\xc3\xa5tt eller gulbrunt nattfly, ofte litt r\xc3\xb8dlig. Bakkroppen er p\xc3\xa5fallende lang og stikker ut bak vingene n\xc3\xa5r sommerfuglen hviler. Forvingen er noks\xc3\xa5 smal og avrundet. Den har en bue av sm\xc3\xa5, svarte flekker litt utenfor midten og en rekke svarte flekker langs ytterkanten, noen ganger ogs\xc3\xa5 st\xc3\xb8rre, svarte flekker lenger inne i vingen. Bakvingen er lyst gr\xc3\xa5brun.\n_START_SECTION_\nLevevis\n_START_PARAGRAPH_\nArten finnes p\xc3\xa5 sumpete steder, der larven utviker seg inne i stenglene av dunkjevle (Typha spp.), piggknopp (Sparganium spp.) og sverdlilje (Iris pseudacorus). De voksne sommerfuglene flyr i august \xe2\x80\x93 september og kommer gjerne til lys.\n_START_SECTION_\nUtbredelse\n_START_PARAGRAPH_\nArten er utbredt i Europa, unntatt lengst i nord. I Norge er den funnet i \xc3\x98stfold, Aust-Agder og Vest-Agder.'